สรุปภาวะตลาดต่างประเทศวันศุกร์
สรุปภาวะตลาดต่างประเทศ ประจำวันที่ 21 เม.ย.60
24 เม.ย. 2560

ดัชนีดาวโจนส์ตลาดหุ้นนิวยอร์กปิดลดลง เมื่อวันศุกร์ (21 เม.ย.) โดยตลาดได้แรงหนุนให้ลดช่วงลบในระหว่างวัน หลังจากที่ประธานาธิบดีโดนัลด์ ทรัมป์ของสหรัฐได้ออกมาเปิดเผยกับสำนักข่าวเอพีว่า เขาเตรียมจะประกาศแผนปฏิรูประบบภาษีครั้งใหญ่ในสัปดาห์ที่จะถึงนี้ ขณะที่นักลงทุนส่วนใหญ่ระมัดระวังการซื้อขายก่อนหน้าการเลือกตั้งประธานาธิบดีฝรั่งเศสที่จะจัดขึ้นในวันอาทิตย์ที่ 23 เม.ย.นี้
ดัชนีเฉลี่ยอุตสาหกรรมดาวโจนส์ปิดที่ 20,547.76 จุด ลดลง 30.95 จุด หรือ -0.15% ดัชนี S&amp;P500 ปิดที่ 2,348.69 จุด ลดลง 7.15 จุด หรือ -0.30% และดัชนี NASDAQ ปิดที่ 5,910.52 จุด ลดลง 6.26 จุด หรือ -0.11%
 
ตลาดหุ้นยุโรปปิดบวกเล็กน้อย เมื่อวันศุกร์ (21 เม.ย.) ขณะนักลงทุนจับตาการเลือกตั้งประธานาธิบดีฝรั่งเศสในวันอาทิตย์นี้อย่างใกล้ชิด เนื่องจากเกิดกระแสความหวาดวิตกว่า เหตุกราดยิงในปารีสในช่วงสัปดาห์ที่ผ่านมานั้น อาจเป็นปัจจัยที่ช่วยหนุนให้นางมารีน เลอเปน ซึ่งเป็นผู้สมัครที่มีแนวคิดสุดโต่ง สามารถคว้าชัยในการเลือกตั้งครั้งนี้
ดัชนี Stoxx Europe 600 เพิ่มขึ้น 0.06 จุด หรือ 0.02% ปิดที่ 378.12 จุด
ดัชนี CAC-40 ตลาดหุ้นฝรั่งเศสปิดที่ 5,059.20 จุด ลดลง 18.71 จุด หรือ -0.37% ดัชนี DAX ตลาดหุ้นเยอรมันปิดที่ 12,048.57 จุด เพิ่มขึ้น 21.25 จุด หรือ +0.18% ดัชนี FTSE 100 ตลาดหุ้นลอนดอนปิดวันทำการล่าสุดที่ 7,114.55 จุด ลดลง 3.99 จุด, -0.06%
 
ตลาดหุ้นลอนดอนปรับตัวผันผวน ก่อนปิดขยับลงเมื่อวันศุกร์ (21 เม.ย.) จากแรงกดดันของตัวเลขค้าปลีกของอังกฤษที่ต่ำกว่าคาดการณ์ของนักวิเคราะห์ นอกจากนี้ตลาดยังได้รับแรงฉุดจากหุ้นกลุ่มสินค้าโภคภัณฑ์ที่ปรับตัวลงกันถ้วนหน้า ขณะที่นักลงทุนบางส่วนชะลอการซื้อขายเพื่อจับตาการเลือกตั้งประธานาธิบดีฝรั่งเศสในวันอาทิตย์นี้อย่างใกล้ชิด
ดัชนี FTSE 100 ลดลง 3.99 จุด หรือ -0.06% ปิดที่ 7,114.55 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง ต่ำกว่าระดับ 50 ดอลลาร์/บาร์เรล เมื่อวันศุกร์ (21 เม.ย.) โดยตลาดได้รับแรงกดดันจากความวิตกเกี่ยวกับสต็อกน้ำมันและการผลิตน้ำมันที่สูงขึ้นในสหรัฐ ซึ่งบั่นทอนความพยายามของกลุ่มประเทศผู้ส่งออกน้ำมัน (โอเปก) ที่ต้องการจะปรับลดกำลังการผลิตเพื่อพยุงราคาน้ำมัน
สัญญาน้ำมันดิบ WTI ส่งมอบเดือนมิ.ย. ลดลง 1.09 ดอลลาร์ หรือ 2.2% ปิดที่ 49.62 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. ลดลง 1.03 ดอลลาร์ หรือ 1.9% ปิดที่ 51.96  ดอลลาร์/บาร์เรล
 
ยูโรอ่อนค่าลงเมื่อเทียบกับสกุลเงินดอลลาร์สหรัฐ ในการซื้อขายที่ตลาดนิวยอร์กเมื่อวันศุกร์ (21 เม.ย.) ขณะที่นักลงทุนระมัดระวังการซื้อขายเพื่อจับตาดูการเลือกตั้งประธานาธิบดีฝรั่งเศสที่จะจัดขึ้นในวันอาทิตย์นี้อย่างใกล้ชิด
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0697 ดอลลาร์ จากระดับ 1.0718 ดอลลาร์ ในขณะที่ปอนด์อ่อนค่าลงแตะ 1.2796 ดอลลาร์ จากระดับ 1.2811 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7543 ดอลลาร์ จากระดับ 0.7528 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 109.20 เยน จากระดับ 109.32 เยน แต่แข็งค่าขึ้นเมื่อเทียบกับฟรังก์สวิส ที่ระดับ 0.9985 ฟรังก์สวิส จากระดับ 0.9984 ฟรังก์สวิส
 
สัญญาทองคำตลาดนิวยอร์กปิดเพิ่มขึ้น เมื่อวันศุกร์ (21 เม.ย.) ด้วยแรงหนุนจากปฏิกิริยาของตลาดที่มีต่อความไม่แน่นอนในการเลือกตั้งประธาธิบดีฝรั่งเศสในวันอาทิตย์นี้ สืบเนื่องจากเหตุโจมตีกรุงปารีสในสัปดาห์ที่ผ่านมา อาจเป็นปัจจัยที่หนุนให้ผู้สมัครที่มีแนวคิดสุดโต่งและต่อต้านผู้อพยพสามารถคว้าชัยชนะในการเลือกตั้งครั้งนี้
สัญญาทองคำตลาด COMEX (Commodity Exchange) ส่งมอบเดือนมิ.ย.เพิ่มขึ้น 5.3 ดอลลาร์ หรือ 0.41% ปิดที่ระดับ 1,289.10 ดอลลาร์/ออนซ์
สัญญาโลหะเงินส่งมอบเดือนพ.ค.ลดลง 16.2 เซนต์ หรือ 0.90% ปิดที่ 17.856 ดอลลาร์/ออนซ์
สัญญาพลาตินัมส่งมอบเดือนก.ค.ลดลง 3.6 ดอลลาร์ หรือ 0.37 % ปิดที่ 977.60 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 12.15 ดอลลาร์ หรือ 1.5% ปิดที่ 790.75 ดอลลาร์/ออนซ์